ايڤان سيرجييفيتس تورجينيڤ (بالروسية: Ива́н Серге́евич Турге́нев; نطق: [ɪˈvan sʲɪrˈɡʲeɪvʲɪtɕ turˈɡʲenʲɪf]) (اتولد فى: 28 اكتوبر/9 نوفمبر 1818, اوريول, روسيا - اتوفى : 22 اغسطس/3 سبتمبر 1883، بوجيفال، جنب باريس) كان اديب و روائى و مسرحى روسى, اشهر اعماله روايه (اباء و ابناء) نشرت سنة 1862. تورجينيف بيعتبر مايسترو الواقعيه الروسيه فى القرن التسعتاشر و كان لبه التأثير الكبير على صاحبه الاديب الفرنسى جوستاف فلوبير و على تلميذه جاى دى موباسان. اهتم تورجينيف بالتصوير الدقيق لنفسية الابطال فى رواياته و التحليل الناجح لحياتهم العاطفيه و مشاعرهم. تورجينيف عاصر ادباء روس كبار زى ليف تولستوى و فيودور دوستوييفسكى. تورجينيف هوا اول شخص استخدم مصطلح العدميه - او النيهيليه Nihilism فى روايته "أباء و ابناء". اتولد ايفان فى مدينة اوريول فى غرب روسيا, امه فارفارا بيتروفنا لوتوفينوفا و ابوه سيرجى نيكولاييفيتش تورجينيف كان كولونيل فى سلاح الخياله الامبراطوريه فى الجيش الروسى, ابوه مات و هوا عنده 16 سنه و ربته امه مع اخوه نيكولاى تربيه صعبه و كانت طفولته تعيسه بسبب ضرب امه ليه. دخل ايفان جامعة موسكو و درس الادب الروسى و السايكولوجيا و بعدها اكمل دراسته فى جامعة سانت بطرسبورج (1834-1837).